Bahodir Xoliqov. Bahodir Meylikovich Xoliqov (1968-yil 21-mart, Shahrisabz tumani, Qashqadaryo viloyati, Oʻzbekiston SSR – oʻzbekistonlik agronom olim, qishloq xoʻjaligi fanlari doktori (2007), professor (2014). Biografiyasi. Bahodir Xoliqov 1968-yil 21-mart, Qashqadaryo viloyati, Shahrisabz tumanida tugʻilgan. 1993-yilda Toshkent davlat agrar universitetini agronom mutaxassisligi boʻyicha tugatgan. 1993—1995-yillarda Oʻzbekiston paxtachilik ilmiy tadqiqot instituti aspiranti, 1995—1996-yillarda kichik ilmiy xodim, soʻngra katta ilmiy xodim, 1997—2007-yillarda boʻlim boshligʻi, 2007—2010-yillarda institutning umumiy va ishlab chiqarish ishlari boʻyicha direktor oʻrinbosari, 2010—2012-yillarda ilmiy ishlar boʻyicha direktor oʻrinbosari, 2012—2014-yillarda institut direktori, 2014—2018-yillarda Oʻzbekiston qishloq xoʻjaligi ilmiy-ishlab chiqarish markazi bosh direktorining oʻrinbosari, 2018—2020—yillarda Oʻzbekiston Respublikasi qishloq xoʻjaligi vazirining oʻrinbosari, Fanlar akademiyasining qishloq xoʻjaligi va oziq-ovqat taʼminoti ilmiy-ishlab chiqarish markazi (Qishloq xoʻjaligi vazirligi huzuridagi Qishloq xoʻjaligida bilim va innovatsiyalar milliy markazi) bosh direktori lavozimida faoliyat yuritgan. 2020-yildan Toshkent davlat agrar universiteti oʻqituvchisi. Ilmiy faoliyati. Bahodir Xoliqov 1997-yilda qishloq xoʻjaligi fanlari nomzodi, 2007-yilda qishloq xoʻjaligi fanlari doktori ilmiy darajasini, 2014-yilda professor ilmiy unvonini olgan. 2016-yildan Turon Fanlar akademiyasining akademigi. Bahodir Xoliqovning ilmiy ishlari ekin maydonlaridagi tuproq unumdorligi va uning hosildorlik qobiliyatini muttasil oshirish va saqlash, gʻoʻza, kuzgi boshoqli don ekinlari hamda boshqa ekinlardan moʻl va sifatli hosil yetishtirishga oid. 500 dan ortiq ilmiy ishlar, shu jumladan, 14 ta monografiya, 17 ta oʻquv va uslubiy qoʻllanma, 254 ta ilmiy maqolalar muallifi.